Dié Lexus in ŉ liga van sy eie | Maroela Media
Die Lexus RC 350 F-Sport. Foto: Verskaf
Verskillende motorjoernaliste hou van verskillende soorte motors. Party wil net 4×4, ander wil net om ŉ baan jaag en party wil net goed lyk. Ek het regtig wye smaak. Ek is mal oor 4×4 – gek daaroor om om ŉ baan te jaag en kan ŉ mooi voertuig waardeer net soos die volgende ou. Waar ek deesdae van meeste motormanne verskil is ten opsigte van die neiging dat elke sportiewe voertuig 0 – 100 km/h moet doen binne twee sekondes en vering harder as ŉ weermag drilsersant. Indien dit ŉ Lamborghini is – beslis, maar ŉ pragtige koepee met sitplek vir vier… nee man.
Die Lexus RC 350 F-Sport draai meeste vervaardigers se argument op sy kop. Dié Lexus is heerlik sag geveer, lyk uiters pragtig en ry soos ŉ droom. Indien jy wil ry asof jou broek aan die brand is, kan hy dit ook doen – tot ŉ mate. Nee – dit is beslis nie die vinnigste koepee op aarde nie, maar die RC-F wat kom sal in daai spasie speel.
Dié RC 350 F-Sport word aangedryf deur ŉ simfoniese 3,5 V6 atmosferiese petrolenjin met 232 kW en 380 Nm. Die RC is geen skilpad nie en draf van stilstand tot 100 km/h in 6,3 sekondes en sal aanhou tot 230 km/h. Maar daai is nie wat belangrik is nie. In die Lexus sit ŉ mens uiters gemaklik met die kajuit wat om jou vou soos ŉ kokonnetjie … en onder jou regtervoet is daar toegang tot 7 000 r/min en 24 kleppe met VVTi wat soos ŉ orkes jou hare penregop kan laat staan.
Die binneruim bly getrou aan Lexus se ontwerptaal. Die kajuit is vir my ergonomies uitgelê en al is die muis wat die inligtingstelsel beheer moeilik om aanvanklik baas te raak – raak ŉ mens dit tóg gewoond. Die sitplekke wat self vorentoe skuif as ŉ mens die rugleuning oopvou en dán terugskuif as mens hom toemaak is baie slim. Die RC het ŉ magdom veiligheidstelsels wat jou veilig hou. Daar is ISOFIX-kinderstoelmonteringspunte, agt lugsakke, botsingwaarskuwing en remhulp, blindekol- en kruisverkeerwaarskuwing, ABS en EBD, banddrukmonitors en vierwielstuur.
Bowenal is die ervaring op die pad. Die Lexus is nie baie swaar op brandstof nie, en die gemak is indrukwekkend. Die RC is vir my beslis een van die mooier koepees wat tans beskikbaar is. Tot die RC-F arriveer is daar slegs een model … hy lyk só:
Lexus RC 350 F-Sport 232 kW/ 380 Nm 9,1 ℓ/ 100 km 7 jaar/ 105 000 km waarborg en omvattende instandhoudingsplan R939 100
BMW 440i coupe M Sport 240 kW/ 450 Nm 6,6 ℓ/ 100 km 2 jaar/ onbeperkte km waarborg
5 jaar/ 100 000 km omvattende instandhoudingsplan R805 076
Mercedes-Benz C300 coupe AMG Line 190 kW/ 370Nm 6,7 ℓ/ 100 km 2 jaar/ onbeperkte km waarborg
6 jaar/ 100 000 km omvattende instandhoudingsplan R808 048
Ford Mustang 5.0 GT Fastback outo 306 kW/ 530 Nm 12 ℓ/ 100km 4 jaar/ 120 000 km waarborg
5 jaar/ 100 000 km diensplan R893 200
Audi S5 Coupe quattro 260 kW/ 500 Nm 7,4 ℓ/ 100 km 1 jaar/ onbeperkte km waarborg
5 jaar/ 100 000 km omvattende instandhoudingsplan R936 000
Tussen dié mededingers is die BMW ŉ verrigting-winskoop. Die Mercedes-Benz is die enigste mededinger met ŉ viersilinderenjin. Die Mustang het ook hartroerende stilering soos die Lexus, maar is beslis nie op die Lexus se vlak in terme van tegnologie nie. Toetsbestuur almal, een sal jou hart roer – en die Lexus het myne.